तिरुवनन्तपुरम
तिरुवनन्तपुरम (तिरु-अनन्तपुरम) या त्रिवेंद्रम भारत के केरल राज्य का सबसे बड़ा नगर और राजधानी है। यह तिरुवनन्तपुरम ज़िले का मुख्यालय भी है। केरल की राजनीति के अलावा शैक्षणिक व्यवस्था का केन्द्र भी यही है। कई शैक्षणिक संस्थानों में विक्रम साराभाई अंतरिक्ष केन्द्र, राजीव गांधी जैव प्रौद्योगिकी केन्द्र कुछ प्रसिद्ध नामों में से हैं। भारत की मुख्य भूमि के सुदूर दक्षिणी पश्चिमी तट पर बसे इस नगर को महात्मा गांधी ने "भारत का नित हरा नगर" की संज्ञा दी थी।